Библија (Бакотић) : Павлова посланица Ефесцима


Глава 1.
1 Павле, по вољи Божјој апостол Исуса Христа светима који су у Ефесу и вернима у Исусу Христу:

2 Милост вама и мир од Бога Оца нашега и Господа Исуса Христа!

3 Благословен Бог, Отац Господа нашега Исуса Христа, који нас је благословио сваким благословом духовним на небесима у Христу!

4 У њему изабра нас Бог пре оснивања света, да будемо свети и исправни пред њим,

5 одредивши нас у љубави својој, по Исусу Христу, себи на посињење, по угодности воље своје,

6 на похвалу славе милости своје, којом нас помилова у љубљеноме своме.

7 У њему ми имамо избављење крвљу његовом и опроштење греха по богатству милости његове,

8 коју нам је преобилно поделио у свакој мудрости и разуму,

9 упознајући нас с тајном воље своје, по милостивој намери, коју је у себи имао,

10 да је изврши кад се испуне времена, па да се све испуни у Христу, и оно што је на небесима и оно што је на земљи.

11 У њему постадосмо и наследници унапред одређени по наредби онога који све чини по савету воље своје,

12 да бисмо били на хвалу славе његове, ми који смо се унапред уздали у Христа.

13 У њему сте се и ви, слушавши реч истине, јеванђеље спасења свога, у њему сте се и ви, примивши веру, запечатили се Светим Духом обећања,

14 који је залога наслеђа нашега за избављење оних које је Бог себи стекао на хвалу славе своје.

15 Зато и ја, чувши за вашу веру у Исуса Христа, и за вашу љубав к свима светима,

16 не престајем захваљивати за вас у својим молитвама,

17 да Бог Господа нашега Исуса Христа, Отац славе, даде вама духа мудрости и откривења у познању његовом,

18 и да разбистри очи срца вашега, да бисте познали које је надење од позива његова, и које је богатство славе његове наследства његова, и које он светима спрема,

19 и каква је изобилна величина силе његове према нама који верујемо, која се моћно показује снагом крепости његове,

20 коју он разви у Христу, ускрснувши га из мртвих, и поставивши га себи с десне стране на небесима,

21 над свим поглаварствима и властима и силама и господствима, и над сваким именом које се спомиње не само на овоме свету, него и на ономе који има да дође.

22 Он све покори под ноге његове, и њега даде за врховног поглавара Цркве,

23 која је тело његово, пунина онога који све у свему испуњава.

Глава 2.
1 Ви бејасте мртви по преступима и по гресима својим,

2 у којима некад ходисте по обичајима овога света, по кнезу силе ваздуха, по духу који сад делује у синовима противљења.

3 Ми сви бејасмо такође у том броју, и живесмо негда по жељама пути, чинећи вољу пути и мисли наших, и бејасмо по природи деца гнева, као и остала.

4 Али Бог, који је богат у милосрђу, за превелику љубав своју коју има к нама,

5 и нас, који бејасмо мртви од грехова, оживе с Христом (милошћу сте ви спасени),

6 и с њим ускрсну и нас, и постави на небеса у Исусу Христу,

7 да покаже у вековима који иду неизмерно богатство милости своје, добротом својом према нама у Исусу Христу.

8 Јер сте ви милошћу спасени, по вери. И то не долази од вас; дар је то Божји,

9 и не по делима, да се нико не би похвалио.

10 Јер смо ми његово дело, саздани у Исусу Христу за добра дела која Бог унапред приправи, да живимо у њима.

11 Зато се опомињите ви који сте негда по пути били паганци и називани необрезани од оних који су се звали обрезани, - и који то јесу по пути, по људском делу, -

12 да сте у оно време били без Христа, искључени из права Израиљевих грађана, страни савезима обећања, без наде и без Бога у свету.

13 Али сад у Исусу Христу, ви који сте негда били далеко, постављени сте близу крвљу Христовом.

14 Јер је он мир наш који обоје састави уједно, и развали зид растављања, непријатељство,

15 уништивши телом својим закон заповести са прописима његовим, да преко себе од двога начини једног јединственог новог човека, утврђујући мир,

16 и помирећи обоје у једном телу с Богом, преко крста, убивши њиме непријатељство.

17 Он дође да проповеда мир вама, који сте били далеко, и мир онима који су били близу.

18 Јер по њему обоје добисмо приступ к Оцу у једном истом Духу.

19 Тако, дакле, нисте више туђи ни страни, него сте суграђани светаца, људи од дома Божјега.

20 Назидани сте на темељу апостола и пророка, гдје је камен од угла сам Исус Христос,

21 на коме сва сазидана грађевина расте у свети храм у Господу.

22 У њему сте и ви назидани да постанете стан Божји у Духу.

Глава 3.
1 Зато сам ја Павле, сужањ Исуса Христа за вас паганце...

2 само ако сте чули за милост Божју која је мени према вама удељена.

3 По откривењу познах ја тајну о којој вам у мало речи пишем.

4 Читајући их можете разумети моје познање тајне Христове.

5 Она се у другим нараштајима не каза синовима човечјим, како се сад откри светим апостолима и пророцима Христа Духом Светим.

6 Та је тајна да су паганци постали сунаследници и сутелесници и заједничари у истом обећању у Исусу Христу, по јеванђељу

7 коме ја постадох служитељ по дару милости Божје, која ми је дана по крепости силе његове.

8 Мени, најмањему од свих светих, даде се ова милост да објавим паганцима неисказиво богатство Христово,

9 и да откријем свима шта је удељивање тајне од увек сакривене у Богу, који је све створио,

10 да поглаварства и власти на небеским местима познају сад преко Цркве бескрајно свестрану мудрост Божју,

11 по вечној намисли коју испуни у Исусу Христу, Господу нашему,

12 у коме имамо слободу да се, вером у њега, с поуздањем Богу приближујемо.

13 Зато вас молим да не малакшрте због невоља мојих за вас. Оне су ваша слава!

14 Тога ради преклањам колена пред Оцем,

15 по коме се сав род и на небесима и на земљи зове,

16 да вам да силу по богатству славе своје, да се утврдите у крепости по Духу његовом у унутарњем човеку,

17 тако да се Христос усели вером у срца ваша, да будете у љубави укорењени и утемељени,

18 да бисте могли разумети са свима светима која је ширина и дужина, дубина и висина,

19 и познати љубав Христову, која иде преко сваког познања, тако да се до пунине Богом испуните.

20 А ономе који, по сили која делује у нама, може чинити далеко више од онога што иштемо или мислимо,

21 њему слава у Цркви и у Исусу Христу, у свим нараштајима у векове векова! Амин.

Глава 4.
1 Молим вас, дакле, ја сужањ у Господу, да се владате као што приликује знању у које сте позвани,

2 са сваком понизношћу и благошћу, с трпљењем сносећи један другога у љубави,

3 старајући се да одржите јединство духа свезом мира.

4 Једно је тело и један дух, као што сте и позвани к једној самој нади знања свога.

5 Један је Господ, једна вера, једно крштење.

6 Један је Бог и Отац свију, који је над свима и код свих и у свима.

7 Али свакоме се од нас даде милост по мери дара Христова.

8 Зато је речено: "Изишавши на висину одведе сужње и људима даре даде".

9 А што изиђе значи осим да и дође у најдоње крајеве земље?

10 Који сиђе, то је онај исти који и изиђе изнад свију небеса да све испуни.

11 И он је дао једне као апостоле, а једне као пророке, једне као јеванђелисте, а једне као пастире и учитеље,

12 на усавршавање светих за дело службе и за уздизање тела Христова,

13 докле достижемо сви у јединство вере и познање Сина Божјега, у човека савршена, у меру раста висине Христове,

14 да не будемо више мала деца, коју љуља и заноси сваки ветар науке, у лажи људској, путем преваре:

15 Него владајући се по истини у љубави, да у свему израстемо у ономе чији је главар Христос.

16 По њему, и благодарећи везама његове помоћи, цело тело, добро састављено и сложено, расте по снази потребној сваком уду његовом, и уздиже се у љубави.

17 Ово је дакле оно што говорим и изјављујем у Господу: Да више не ходите као паганци, који ходе таштини мисли својих.

18 Они имају памет тамом покривену, туђи су животу Божјему, с незнања које је у њима, с окамењења срца њихова.

19 Изгубивши сваки осећај, предадоше се беспућу, да почине сваке нечистоте и лакомства.

20 Али ви тако не познасте Христа,

21 ако разумете и ако се по истини која је у Христу, научисте

22 да одбаците, - што се тиче вашег ранијег живота, - старога човека, који се у варљивим жељама распада,

23 и да се обновите духом ума свога,

24 и обучете у новог човека, који је створен по Богу, у правди и у светости истине.

25 Одбацујте зато лаж и говорите истину сваки са својим ближњим; јер смо ми уди једни према другима.

26 Ако се и гневите, немојте грешити, а сунце да не зађе у гневу вашему.

27 И не дајте приступа ђаволу.

28 Који је крао више да не краде, него да ради, да би, чинећи добро рукама својим, имао шта давати ономе који је у оскудици.

29 Никаква рђава реч да не излази из уста ваших, него само добра реч, која служи уздизању, и саопћује милост онима који је слушају.

30 Не ожалошћујте Светога Духа Божјега, којим сте запечаћени за дан избављења.

31 Свака горичина и гнев, љутина, вика и хула, и свака пакост да одлази од вас.

32 Будите један другоме добри, милостиви, праштајући један другоме, као што је Бог у Христу вама опростио.

Глава 5.
1 Угледајте се, дакле, у Бога, као љубљена деца,

2 и живите у љубави, по примеру Христа, који нас је љубио и предао себе за нас у принос и жртву Богу на угодан мирис.

3 И као што се и пристоји светима, да се блуд и свака друга нечистота и лакомство и не спомињу међу вама,

4 а тако исто ни срамотне и луде речи, или непристојне шале, већ нека се спомињу дела милости.

5 Јер знајте да ни један блудник, или нечист, или тврдица, то јест идолопоклоник, нема удела у краљевству Христа и Бога.

6 Нико да вас празним речима не заведе, јер због тога иде гнев Божји на синове противљења.

7 Не бивајте дакле заједничари њихови.

8 Јер ви бејасте негда тама, а сад сте светлост у Господу. Као деца светлости живите!

9 Јер је плод духовни у свакој доброти и правди и истини.

10 Истражујте што је Богу угодно,

11 и не суделујте у бесплодним делима таме, него их осуђујте.

12 Јер је срамота и говорити шта они потајно чине.

13 Али све што је за осуду светлост објављује, јер све што се објављује светлост је.

14 Зато је речено: "Прени се, ти који спаваш, устани из мртвих, и обасјаће те Христос."

15 Гледајте, дакле, да уредно живите, не као немудри, него као мудри.

16 Пазите на време, јер су ови дани зли.

17 Не будите дакле неразумни, него познајте што је воља Божја.

18 И не опијајте се вином, у којем је блуд, него се испуните Духом Светим.

19 Забављајте се међу собом псалмима, појањем и песмама духовним, певајући и славећи у срцима својим Господа,

20 захваљујући за све, у име Господа нашега Исуса Христа, Богу и Оцу,

21 пазећи се међу собом у страху од Бога.

22 Жене, будите покорне својим мужевима као Господу,

23 јер је муж поглавар жени, као што је Христос поглавар Цркви, која је тело његово, а чији је он спаситељ.

24 И као што је Црква покорна Христу, тако и жене својим мужевима да буду у свему покорне.

25 Мужеви, љубите своје жене, као што је Христос Цркву љубио, и себе предао за њу,

26 да је посвети путем речи, пошто је очисти крштењем воде,

27 да би се пред њим та Црква појавила славна и без мане и боре, или тако чега, света и чиста.

28 Тако треба мужеви да љубе своје жене као своја телеса. Који љуби жену своју себе самога љуби.

29 Јер нико не омрзну кад на своју пут, него је храни и греје као и Господ Цркву;

30 јер смо ми уди тела његова, од пути његове и од костију његових.

31 "Зато ће оставити човек оца свога и матер своју и прионуће за жену своју и биће њих двоје једна пут."

32 Тајна је ова велика, а ја говорим ово за Христа и за Цркву.

33 Али и ви и сваки од вас нека љуби онако своју жену као и самога себе, а жена нека поштује свог мужа.

Глава 6.
1 Децо, слушајте своје родитеље у Господу, јер је то право.

2 Поштуј оца свога и матер своју (то је прва заповест с обећањем),

3 да будеш срећан и да живиш дуго на земљи.

4 И ви оцеви, не раздражујте деце своје, него их одгајите у науци и у страху од Господа.

5 Слуге, слушајте господаре своје по пути, са страхом и дрхтањем, у безазлености срца свога, као према Христу,

6 не само пред очима радећи као да угађате људима, него као слуге Христове које од срца врше Божју вољу.

7 Драговољно служите, као Господу, а не као људима,

8 знајући да ће сваки, био он роб или слободан, примити од Господа по добру што је учинио.

9 И ви, господари, тако исто чините њима, клонећи се претња и знајући да је и вама самима и њима Господар на небесима и да он нема личних обзира.

10 У осталом јачајте се у Господу и у сили моћи његове.

11 Обуците се у оружје Божје, да бисте се могли одржати против лукавства ђаволскога.

12 Јер ми немамо да се боримо с крвљу и с пути, него с поглаварима, с властима, и управитељима овог света таме, с духовима пакости испод неба.

13 Узмите зато оружје Божје, да бисте се могли бранити у зли дан и одржати се.

14 Држите се, дакле, опасавши бедра своја истином, и обукавши се у оклоп правде,

15 а за обућу узмите ревност коју даје јеванђеље мира.

16 А сврх свега узмите штит вере, о који ћете моћи погасити све пламене стреле пакоснога,

17 и кацигу спасења узмите, и мач духовни који је реч Божја.

18 Управите у свако доба духом молитве и молбе, и уз то бдите непрестано и молите се за све свете.

19 Молите се и за мене, да ми се да, кад отворим уста, да објавим смело и слободно тајну јеванђеља,

20 за које сам посланик у оковима, да о њему говорим поуздано, као што сам и дужан говорити.

21 А да и ви знате како сам ја и што радим, све ће вам казати Тихик, љубљени брат и верни служитељ у Господу.

22 Шаљем га к вама нарочито зато, да знате како смо ми, и да утеши срца ваша.

23 Мир браћи и љубав с вером од Бога Оца и Господа Исуса Христа.

24 Милост свима који непоколебљивом љубављу љубе Господа нашега Исуса Христа!